DC קומיקס

היסטוריה

DC הם ראשי תיבות של Detective Comics (קומיקס בלשי), כותר החברה הראשי והפופולרי. החברה החלה את דרכה בשנות ה-30 של המאה ה-20 כהוצאת קומיקס של סיפורי מתח זולים ובשנת 1938 המציאה את גיבור-העל הראשון בהיסטוריה סופרמן. שנה לאחר מכן המציאה את באטמן, הנוקם במסיכה, שלוקח את החוק לידיו ונלחם למען הצדק.
החברה החלה את דרכה עם סיפורים דמיוניים ב-1935 בחוברת שנקראה "קומיקס כיף חדש" (New Fun Comics).

השפל הראשון

באמצע שנות ה-40 של המאה ה-20 המכירות של החוברות החלו להידרדר, הביקוש לגיבורי-על התמעט ותשומת הלב עברה לתעמולה מלחמתית. DC החלה להוציא קומיקסים על פי סיפורי מדע בדיוני וסיפורי אימה. למעשה, רק שתי חוברות של גיבורי על שרדו את כל התקופה - "אקשן קומיקס" שבו מככב סופרמן ו"קומיקס בלשים" (Detective Comics) שבו מככב באטמן (שני הכותרים ממשיכים לרוץ עד היום מה שהופך אותן לחוברות הרצות הוותיקות ביותר בעולם).

השפל השני

בשנות ה-60 של המאה ה-20 כאשר הכותבים והמאיירים הוותיקים של DC דרשו מהחברה דרישות סוציאליות כגון ביטוח רפואי והפרשות לקרן פנסיה, החליטה החברה לפטר חלק גדול מהם ובמקומם הם הכניסו דם צעיר ורענן. הדבר התברר כטעות. לרוב הצעירים לא היה ניסיון קודם בכתיבה ואיור מקצועיים והללו לא עמדו ביעדי החברה. אך בין הצעירים היו כמה בודדים שבלטו ביניהם דניס אוניל שכתב באותה תקופה את הגרין לנטרן והפך אותו לדמות פופולרית ביותר. אך לאחר תקופה לא ארוכה רוב הצעירים עזבו את החברה.
הקומיקס של באטמן ורובין באותה תקופה היה צבעוני ו"קאמפי" וכלל תעלומות בלשיות בתערובת של פעולה והומור. קומיקס זה זכה לפופולריות בקרב ילדים ובעקבותיו הופקה סדרת טלוויזיה מצליחה בכיכובו של אדם וסט.
באותו זמן ממש בקצה השני של העיר, הקומיקסאי הנודע ג'ק קירבי ערק משורות חברת מארוול קומיקס והחליט לעבור לחברת DC, שם התחיל לעבוד על פרויקט שאפתני בשם The Fourth World (העולם הרביעי), מיני סדרה המשכית שהייתה בנויה על קהל קבוע וסיפור מסתבך. עד אותו זמן היה נהוג שכל חוברת עומדת בפני עצמה, מתחילה וסוגרת סיפור. מנהלי החברה התקשו להבין את הרעיון ואחרי פחות מעונה אחת של ארבעה כותרים שונים הוחלט להפסיק אתם אף על פי שהדמויות עצמן נשארו חלק מהיקום של DC.

שנות ה-2000

בתחילת שנות ה-2000 נבלמה הצניחה במכירות, אך סך המכירות נשאר יחסית נמוך לימי הזוהר. מצב זה הביא את DC לרכישת חברות קומיקס, ביניהן: סדרת "מסע האלפים" (Elfquest) שהייתה סדרת פנטזיה עצמאית; "וורפ גרפיקס" (Warp Graphics) ו"סי.אמ. אקס" (CMX) האמריקניות וכן את "2000 לספירה" (2000AD) ו"יומנויד" (Humanoids) האירופיות.
בעקבות הצלחת הסדרות על "באטמן" הופקו סדרות אנימציה מאותו בית היוצר (של טים ודיני) גם על סופרמן וליגת הצדק. ליגת הצדק: סדרת האנימציה זכתה להצלחה רבה ושודרה בין השנים 2001 ל-2006.
מ-2004 DC החלו את עבודת הבסיס על אירוע המשך למשבר בעולמות האינסופיים, שמבטיח שינויים גדולים ליקום שיצא ממנו. שנה לאחר מכן, עם יציאתו של סרט הקולנוע "באטמן מתחיל", החלה החברה לפרסם מספר מיני סדרות שמראות איומים שונים על יקום DC, והתפתחו עימותים וריבים בין הדמויות. כל אלו צפויים להגיע לשיאם במיני סדרה הראשית של האירוע, המשבר האינסופי. חודשיים לפני סיום הסדרה ב-2006, כל הסדרות הרצות של החברה דילגו "שנה מאוחר יותר", הראו את התוצאות של אירועי המשבר והמשיכו משם לסיפורים הנפרדים של כל סדרה. החברה פרסמה את הסיפור המתמשך "52" כדי לתאר את האירועים שקרו במהלך השנה שחלפה.
ב-2005 DC השיקו את ליין האול-סטאר DC בהשראת הפרסומים של שנות ה-40, מעין מקביל לליין האולטימייט של מארוול. ליין ה-All Star משמש כמקום לכתיבת סיפורים על הדמויות המפורסמות ביותר של DC מחוץ להמשכיות הקבועה, ועל ידי כותבים פופולריים. הליין מכיל כמות מועטה של דמויות ויוצא בלוח זמנים דו חודשי. All-Star Batman & Robin the Boy Wonder החלה לצאת ביולי 2005, All-Star Superman התחילה בנובמבר באותה שנה, וצפויה בקרוב לצאת סדרת All-Star Wonder Woman.
בספטמבר 2009 הודיעו האחים וורנר ש-DC קומיקס תהפוך לחברת בת של DC Entertainment. ב-18 בפברואר 2010, ג'ים לי ודן דידיו הפכו לפרסומאים שותפים בחברה, בעוד ג'ף ג'ונס קודם למנהל מחלקת הקריאייטיב, ג'ון רוד למנהל המכירות ופטריק קלדון למנהל מחלקת הניהול והחשבונאות. במאי 2011 הודיעה החברה על כוונתה לשחרר גרסאות דיגיטליות של חוברותיה באותו יום בו יפורסמו החוברות הרגילות.

אתחול מחודש

לראשונה בתולדות החברה מאז הקמתה באמצע שנות ה-30 של המאה ה-20, החברה ביטלה את כל כותרי החברה באוגוסט 2011 והחלה באתחול מחודש ומקיף לכותריה, שעומדים על 52 במספר.